Tomanová, Viera, poslankyňa NR SR (2013-03-19):
Ďakujem pekne. Vážené dámy, vážení páni, prepáčte, vážený pán minister, prepáč, prosím ťa, vážená pani predsedajúca, z opačného konca, prosím, ospravedlňte ma za to. Dovoľte mi, nechcem zbytočne zdržiavať, a preto mi dovoľte predniesť dva pozmeňujúce návrhy. Prvý pozmeňujúci návrh, je to pozmeňujúci návrh pani poslankyne Šedivcovej a môj k vládnemu návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Vládny návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: 1. V čl. I sa vypúšťajú body 93 a 140. V súvislosti s navrhovanou zmenou sa vykoná prečíslovanie nasledujúcich bodov. 2. V čl. I bod 141 znie: „141. V § 52a ods. 4 sa slovo „poskytuje“ nahrádza slovami „môže poskytnúť“.“ 3. V čl. I sa za bod 141 vkladá nový bod 142, ktorý znie: „142. V § 52a ods. 3 sa na konci pripája táto veta: „Príspevok podľa prvej vety úrad poskytne, ak je uzatvorená dohoda podľa ods. 9.“.“ V súvislosti s navrhovanou zmenou sa vykoná prečíslovanie nasledujúcich bodov. 4. V čl. I v bode 176 v § 65b sa slová „§ 52, § 53“ nahrádzajú slovami „§ 52, § 52a, § 53“. 5. V čl. I v bode 184 v § 70 ods. 6 sa slová „§ 51, § 53b“ nahrádzajú slovami „§ 51, § 52a a § 53b“. Vážené dámy, vážení páni, s cieľom podpory udržania pracovných návykov uchádzačov o zamestnanie s následnou možnosťou ich uplatnenia na trhu práce navrhujeme ponechať medzi aktívnymi opatreniami príspevok na dobrovoľnícku službu. Toľko jeden pozmeňovací návrh. A druhý pozmeňovací návrh, ktorý je pozmeňujúcim návrhom pani poslankyne Šedivcovej a môj, k vládnemu návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Vládny návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: 1. V čl. I bod 7 znie: „7. V § 12 písm. 1 v prvom bode sa slová „odsek 4“ nahrádzajú slovami „odsek 5“ a slová „odsek 3“ sa nahrádzajú slovami „odsek 2“.“ Ide o legislatívno-technickú úpravu súvisiacu s bodom 3 tohto pozmeňujúceho návrhu. 2. V čl. I bod 37 znie: „37. V § 29 ods. 1 znie: „(1) Agentúra dočasného zamestnávania na účely tohto zákona je právnická osoba alebo fyzická osoba, ktorá zamestnáva občana v pracovnom pomere (ďalej len „dočasný agentúrny zamestnanec“) na účely jeho dočasného pridelenia užívateľskému zamestnávateľovi35) na území Slovenskej republiky na výkon práce pod jeho dohľadom a vedením alebo na účely jeho vyslania podľa osobitného predpisu35a). Ak sa nepreukáže inak, za dočasné pridelenie podľa prvej vety sa považuje aj činnosť, ktorú vlastnými zamestnancami vykonáva právnická osoba alebo fyzická osoba, ktorá má povolenie na vykonávanie činností agentúry dočasného zamestnávania na základe iného právneho vzťahu, ako je vzťah založený podľa osobitného predpisu35b) pre inú právnickú osobu alebo fyzickú osobu, ak a) iná právnická osoba alebo iná fyzická osoba ukladá zamestnancom agentúry dočasného zamestnávania pracovné úlohy, organizuje, riadi a kontroluje ich prácu a dáva im na tento účel pokyny, b) táto činnosť sa vykonáva prevažne v priestoroch inej právnickej osoby alebo inej fyzickej osoby a jej pracovnými prostriedkami alebo táto činnosť sa prevažne vykonáva na zariadeniach inej právnickej osoby alebo inej fyzickej osoby, c) ide o činnosť, ktorú má iná právnická osoba alebo iná fyzická osoba ako predmet svojej činnosti zapísanú v príslušnom registri.“.“ Poznámky pod čiarou k odkazom 35a a 35b znejú: „35a) § 5 zákona 311/2001 Z. z. v znení neskorších predpisov. 35b) § 58 zákona č. 311/2001 Z. z. v znení neskorších predpisov.“ Odôvodnenie: V § 29 ods. 1 sa definuje, kto je agentúrou dočasného zamestnávania. Agentúra dočasného zamestnávania zamestnáva zamestnanca v pracovnom pomere na účely jeho dočasného pridelenia k užívateľskému zamestnancovi alebo na účely jeho dočasného vyslania. Dočasné pridelenie má predovšetkým realizovať agentúra dočasného zamestnávania (iný zamestnávateľ, len ak sú u neho objektívne prevádzkové dôvody). Podmienky, za ktorých je subjekt agentúrou dočasného zamestnávania, upravuje zákon o službách zamestnanosti. Doplnenie druhej vety v § 29 ods. 1 sa navrhuje vo väzbe na opakujúce sa podnety v oblasti agentúrneho zamestnávania, kde dochádza právnickými a fyzickými osobami, ktoré majú aj povolenie na činnosť agentúry dočasného zamestnávania, k obchádzaniu kvalifikácie zmluvného vzťahu ako vzťahu, kde dochádza k dočasnému prideleniu zamestnania zamestnanca k užívateľskému zamestnávateľovi podľa tohto zákona, ako aj podľa § 58 Zákonníka práce, a to cez tzv. poskytovanie služieb výsledku, pričom zo znakov a prejavov konania zmluvných strán je zjavné, že služba, ktorá sa poskytuje, je poskytnutie zamestnancov na výkon práce, t. j., že nejde o zabezpečenie výsledku, ale len o zabezpečenie zamestnancov, ktorí vykonávajú prácu u iného zamestnávateľa, pod jeho riadením, kontrolou, v jeho priestoroch, na jeho zariadeniach a pod. Cieľom takéhoto konania je nedodržať porovnateľné podmienky pre zamestnávateľa, ktoré by sa inak museli dodržať, ak by išlo o dočasné pridelenie, ako aj využitie možnosti, ktorá je pri dočasnom pridelení zakázaná, t. j. výkon práce cez zamestnancov na dohody o prácach vykonávaných mimo pracovného pomeru. Z tohto dôvodu sa zavádza vyvrátiteľná domnienka, možno však preukázať opak existencie dočasného pridelenia, ak zamestnanci právnickej alebo fyzickej osoby vykonávajú u inej právnickej osoby alebo fyzickej osoby práce, ktorou právnická osoba alebo fyzická osoba poskytuje inej právnickej alebo fyzickej osobe službu, ktorou nie je služba poskytnutá zamestnancom, ale zabezpečenie výsledku. Takto si ju, dá sa povedať, formálne kvalifikovali zmluvné strany, pričom zo znakov vzťahu a konania jednotlivých subjektov je však zreteľné, že ide o zastretie dočasného pridelenia podľa tohto zákona a podľa § 58 Zákonníka práce, a teda cieľom je obísť dodržanie porovnateľných podmienok pre dočasne prideleného zamestnanca u užívateľského zamestnávateľa a zákaz používania dohôd o prácach vykonávaných mimo pracovného pomeru pri dočasnom pridelení zamestnancov. Zároveň z ustanovenia vyplýva, že ak je osoba, ktorá dočasne pridelila zamestnanca v zmysle vyvrátiteľnej domnienky agentúrou dočasného zamestnávania s povolením, samozrejme, na výkon tejto činnosti, koná v tomto prípade ako agentúra dočasného zamestnávania, keďže, samozrejme, ide o dočasné pridelenie podľa prvej vety. 3. V čl. I sa za bod 37 vkladajú nové odseky 38 a 39, ktoré znejú: 38. Nové body, pardon, ešte raz. V čl. I sa za bod 37 vkladajú nové body 38 a 39, ktoré znejú: „38. V § 29 sa za odsek 1 vkladá nový odsek 2, ktorý znie: „(2) O dočasné pridelenie podľa odseku 1 nejde, ak užívateľský zamestnávateľ opätovne dohodol s agentúrou dočasného zamestnávania alebo s agentúrami dočasného zamestnávania dočasné pridelenie toho istého zamestnanca v rámci 24 mesiacov po sebe nasledujúcich viac ako päťkrát s výnimkou dôvodu uvedeného v osobitnom predpise35c), opätovné dočasné pridelenie je pridelenie, ktorým má byť zamestnanec dočasne pridelený k užívateľskému zamestnávateľovi pred uplynutím šiestich mesiacov po skončení predchádzajúceho dočasného pridelenia. V prípade podľa prvej vety zaniká pracovný pomer medzi zamestnancom a agentúrou dočasného zamestnávania a vzniká pracovný pomer na neurčitý čas medzi zamestnancom a užívateľským zamestnávateľom.“ Doterajšie odseky 2 až 9 sa označujú ako odseky 3 až 10. Poznámka pod čiarou k odkazu 35c znie: „35c) § 48 ods. 4 zákona č. 311/2001 Z. z. v znení neskorších predpisov.“ 39. V § 29 ods. 4 v celom texte sa slová „najmenej prvého“ nahrádzajú slovom „druhého“.“ V súvislosti s vložením nových bodov sa, samozrejme, nasledujúce body prečíslujú. Odôvodnenie: V § 29 odsek 2 sa vymedzuje, čo sa už nemôže považovať za dočasné pridelenie agentúrou dočasného zamestnávania, pretože z konania zmluvných strán vyplýva, že cieľom nebolo dočasné, a teda časovo obmedzené pridelenie zamestnanca cez agentúru dočasného zamestnávania k užívateľskému zamestnávateľovi, ale cieľom je zneužitie tohto inštitútu na obchádzanie ustanovení o priamom vzťahu medzi zamestnancom a zamestnávateľom. Z tohto hľadiska, kedy dochádza k nadmernému reťazeniu dočasných pridelení od agentúry dočasného zamestnávania alebo od viacerých agentúr k jednému užívateľskému zamestnancovi, to jest užívateľský zamestnávateľ si opakovane necháva prideliť toho istého zamestnanca od jednej agentúry alebo od viacerých agentúr dočasného zamestnávania počas určitého obdobia, sa už nepovažuje za dočasné pridelenie, ale priamo za vzťah medzi užívateľským zamestnávateľom a zamestnancom. Cieľom tohto navrhovaného ustanovenia je zabrániť, aby sa agentúry dočasného zamestnávania, a to v súlade s § 29 ods. 1 prvá a druhá veta, podieľali na obchádzaní ustanovení tohto zákona a Zákonníka práce, ako aj účelu inštitútu dočasného pridelenia. Navrhovaná požiadavka dosiahnutého vysokoškolského vzdelania najmenej druhého stupňa ako jednej z podmienok pre vydanie povolenia na vykonávanie činnosti agentúry dočasného zamestnávania smeruje k zvýšeniu kvality činností, ktoré vykonáva agentúra dočasného zamestnávania. 4. V čl. I bode 38 sa slová „ods. 4“ nahrádzajú slovami „ods. 5“. 5. V čl. I bode 39 sa slová „ods. 5“ nahrádzajú slovami „ods. 6“. 6. V čl. I bode 40 sa slová „ods. 6“ nahrádzajú slovami „ods. 7“. 7. V čl. I bode 41 uvádzacej vety sa slová „odsek 7“ nahrádzajú slovami „odsek 8“. Odsek 7 sa označí ako odsek 8. 8. V čl. I bode 42 sa slová „ods. 8“ nahrádzajú slovami „ods. 9“. 9. V čl. I bode 43 uvádzacej vete sa slová „odsekom 10“ nahrádzajú slovami „odsekom 11“. Odsek 10 teda sa označí ako odsek 11. Odôvodnenie k týmto bodom 4 až 9: Legislatívno-technická úprava súvisiaca s bodom 3 tohto pozmeňujúceho návrhu. 10. V čl. I bod 47 znie: „47. V § 31 ods. 3 sa za písmeno c) vkladajú nové písmená d) a e), ktoré znejú: „d) Sociálna poisťovňa, ak zistila nesplnenie povinností odvodu poistného na sociálne poistenie a povinných príspevkov na starobné dôchodkové sporenie, e) zástupca zamestnancov, ak bolo kontrolou podľa osobitného predpisu33a) zistené porušenie pracovnoprávnych predpisov.“.“ Doterajšie písmeno d) sa označuje ako písmeno f). Poznámka pod čiarou k odkazu 33a znie: „33a) § 149 a 239 zákona č. 311/2001 Z. z. v znení neskorších predpisov.“ Odôvodnenie: Navrhuje sa rozšíriť vlastne okruh oprávnených subjektov, ktoré môžu podať návrh na pozastavenie činnosti alebo zrušenie povolenia na činnosť agentúry dočasného zamestnávania o zástupcu zamestnancov, ak bolo zistené porušenie pracovnoprávnych predpisov, a to v záujme zvýšenia ochrany dočasných agentúrnych zamestnancov. 11. V čl. I bode 191 v § 72t sa za odsek 1 vkladá nový odsek 2, ktorý znie: „(2) Ustanovenie § 72d ods. 2 sa od 1. mája 2013 neuplatní. Fyzická osoba, ktorá do 30. apríla 2013 vykonávala činnosť agentúry dočasného zamestnávania alebo konala v mene právnickej osoby vykonávajúcej činnosť agentúry dočasného zamestnávania podľa predpisov účinných do 30. apríla 2013 a ktorá a) nemá skončené vysokoškolské vzdelanie, môže uvedenú činnosť vykonávať najdlhšie do 31. decembra 2013, a ak do 30. apríla 2013 začala alebo do 31. decembra 2013 začne štúdium, ktorého absolvovaním získa vysokoškolské vzdelanie druhého stupňa, až do skončenia tohto štúdia, najdlhšie do 31. decembra 2020, b) do 30. apríla 2013 začala alebo do 31. decembra 2013 začne štúdium, ktorého absolvovaním získa vysokoškolské vzdelanie prvého stupňa, môže uvedenú činnosť vykonávať až do skončenia tohto štúdia, najdlhšie do 31. decembra 2019, a ak začne do 31. decembra 2019 štúdium, ktorého absolvovaním získa vysokoškolské vzdelanie druhého stupňa, až do skončenia tohto štúdia, najdlhšie do 31. decembra 2024, c) má skončené vysokoškolské vzdelanie prvého stupňa, ale nemá skončené vysokoškolské vzdelanie druhého stupňa, môže uvedenú činnosť vykonávať najdlhšie do 31. decembra 2019, a ak začne do 31. decembra 2019 štúdium, ktorého absolvovaním získa vysokoškolské vzdelanie druhého stupňa, až do skončenia tohto štúdia, najdlhšie do 31. decembra 2024." Odseky 2 až 10 sa označujú ako odseky 3 až 11. Odôvodnenie: V súvislosti s navrhovanou úpravou v § 29 ods. 4 sa navrhuje prechodné ustanovenie s určením obdobia, do ktorého je fyzická osoba, ktorá vykonáva činnosť agentúry dočasného zamestnávania, alebo fyzická osoba, ktorá koná v mene právnickej osoby vykonávajúcej činnosť agentúry dočasného zamestnávania, povinná splniť podmienku dosiahnutého vysokoškolského vzdelania najmenej druhého stupňa. Ďakujem za pozornosť. Skončila som, ďakujem.